KIRJALLINEN KYSYMYS E-3499/01 esittäjä(t): Bart Staes (Verts/ALE) komissiolle. Marokon kalastussopimuksen epäonnistumisen seuraukset.



Virallinen lehti nro 160 E , 04/07/2002 s. 0125 - 0126



KIRJALLINEN KYSYMYS E-3499/01 esittäjä(t): Bart Staes (Verts/ALE) komissiolle (8. tammikuuta 2002) Aihe: Marokon kalastussopimuksen epäonnistumisen seuraukset EU:n ja Marokon väliset kalastussopimusneuvottelut kariutuivat maaliskuussa 2001. EU antoi tämän johdosta tukea espanjalaisille kalastajille. Eteläespanjalaisella Barbaten kylällä on tässä symbolinen arvo, sillä kylässä on yli 4 000 kalastajaa, joita asia koskee suoraan. Vielä vuoden 2001 lopulla he saivat 900 euron tuen EU:lta. On arvioitu, että matkailuun investointi saattaisi tarjota ratkaisun. Lehtitietojen mukaan marokkolaisiin kanssakansalaisiin kohdistuva rasismi on lisääntynyt alueella. Osa kalastajista käyttää aluksiaan huumeiden kuljetukseen. 1. Kuinka moni mainitusta 4 000 kalastajasta on löytänyt uuden työpaikan? 2. Onko komissio investoinut myös matkailun rakenteisiin? 3. Onko komissio tietoinen rasismin lisääntymisestä alueella? 4. Onko komissio tietoinen huumekaupan lisääntymisestä alueella? Ovatko asialla työttömät kalastajat? 5. Aikooko komissio aloittaa Marokon kanssa uudet neuvottelut Etelä-Espanjan tilanteen kohentamiseksi? Franz Fischlerin komission puolesta antama vastaus (12. . helmikuuta 2002) Komission käytettävissä olevien tietojen mukaan Marokon kanssa tehdyn sopimuksen uusimatta jättäminen vaikuttaa 649 eikä 4 000 kalastajan elämään Barbaten kylässä. Komissio ei voi vielä antaa täsmällisiä tietoja työpaikan jo löytäneiden kalastajien määrästä. Koska komissio tiesi huomattavan osan kalastajista jäävän tämän vuoksi vaille työtä, se ehdotti voimassa olevaan yhteisön sääntelyyn perustuvien tukien lisäksi erityisiä toimenpiteitä toiminnan uudelleensuuntaamiseksi. Neuvosto hyväksyi 18. joulukuuta 2001 kyseiset toimenpiteet, jotka tuovat merkittävän korotuksen kalastajien uudelleenkoulutustukiin. Lisäksi kalastuksesta riippuvaiset rannnikkoalueet, kuten Barbate, saavat sosioekonomisen rakenteen monipuolistamiseksi tarkoitettua yhteisön tukea rakennerahastojen tavoitteen 1 kohdealueita koskevien ohjelmien mukaisesti. Matkailualan investointien toteutumisen osalta komissio muistuttaa, että rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) mukaan rakennerahastojen kunkin ohjelman yhteydessä osarahoitettavien hankkeiden valinta on yksinomaan jäsenvaltioiden vastuulla. Komissiolla ei ole tietoa rasismin lisääntymisestä alueella. Komissiolla ei ole tietoa myöskään huumekaupan leviämisestä alueelle eikä työttömien kalastajien osallistumisesta tähän toimintaan. Mahdollisten uusien neuvottelujen käynnistämisen osalta komissio viittaa neuvoston 24. huhtikuuta 2001 pidetyssä kokouksessa tehtyyn päätökseen, jonka mukaan yhteisön ja Marokon on nykytilanteessa mahdotonta päästä yksimielisyyteen kumpaakin osapuolta hyödyttävästä kalastussopimuksesta. Edellä mainitun ajankohdan jälkeen komissio ei ole saanut Marokon viranomaisilta minkäänlaista virallista ehdotusta siitä, miten yhteisön ja Marokon välisiä suhteita kalastusalalla voitaisiin tulevaisuudessa kehittää. Jos Marokon viranomaiset kuitenkin ehdottavat tämänkaltaisia toimenpiteitä, komissio tutkii nämä ehdotukset kiinnostuneena ja huolellisesti ja pohtii tarvittaessa mahdollisuutta pyytää neuvostolta valtuutusta neuvottelujen aloittamiseksi uudelleen Marokon kanssa. (1) EYVL L 161, 26.6.1999.